ශ්‍රී ලංකා ප්‍රජාතාන්ත්‍රික සමාජවාදී ජනරජයේ
පාර්ලිමේන්තුව
2000 අංක 5 දරන ජාත්‍යන්තර
ස්වේච්ඡා සේවක මිත්‍ර සංගමය (සංස්ථාගත කිරීමේ)
[සහතිකය සටහත් කළේ 2000 මාර්තු මස 14 වන දින]
ආණ්ඩුවේ නියමය පරිදි මුද්‍රණය කරන ලදී.

2000 මාර්තු මස 16 වැනි දින ශ්‍රී ලංකා ප්‍රජාතාන්ත්‍රික සමාජවාදී ජනරජයේ
ගැසට් පත්‍රයේ II වන කොටසේ අතිරේකයක් වශයෙන් පළ කරන ලදී.
ශ්‍රී ලංකා රජයේ මුද්‍රණ දෙපාර්තමේන්තුවේ මුද්‍රණය කරන ලදී.

කොළඹ 1, රජයේ ප්‍රකාශන කාර්යාංශයෙන් මිළදී ලබාගත හැකිය.
2000 අංක 5 දරන ජාත්‍යන්තර ස්වේච්ඡා සේවක මිත්‍ර
සංගමය (සංස්ථාගත කිරීමේ) පනත

ජාත්‍යන්තර ස්වේච්ඡා සේවක මිත්‍ර සංගමය සංස්ථාගත කිරීම
සඳහා වූ පනතකි.

“ජාත්‍යන්තර ස්වේච්ඡා සේවක මිත්‍ර සංගමය” යනුවෙන් සඳහන් පූර්විකාව.
කරනු ලබන සභාවක්, ඒ සමිතියේ සාමාජිකයන් එකඟ වූ රීති
අනුව ජාතික සහ ජාත්‍යන්තර ස්වේච්ඡා සේවකයන් සංවිධානය
කිරීම යන අරමුණු ඵලදායී ලෙස ක්‍රියාත්මක කිරීමේ සහ පවත්වා
ගෙන යාමේ කාර්යය සඳහා මෙතෙක් කල් පිහිටුවා තිබූ
හෙයින් ද

ඒ සංගමය පිහිටුවන ලද්දේ යම් පරමාර්ථ හා අරමුණු සඳහා ද
එම අරමුණු සහ පරමාර්ථ මෙතෙක් කල් ඵකී සංගමය විසින්
සාර්ථක ලෙස ක්‍රියාත්මක කර සහ ඉටුකර ඇති හෙයින් සහ ඒ
සංගමය සංස්ථාගත කිරීම මහජන යහපත පිණිස වන හෙයින් ද?
ශ්‍රී ලංකා ප්‍රජාතාන්ත්‍රික සමාජවාදී ජනරජයේ පාර්ලිමේන්තුව
විසින් මෙසේ පනවනු ලැබේ :—

1. මෙම පනත 2000 අංක 5 දරන ජාත්‍යන්තර ස්වේච්ඡා
සේවක මිත්‍ර සංගමය (සංස්ථාගත කිරීමේ) පනත යනුවෙන්
හඳුන්වනු ලැබේ.

2. මේ පනත ක්‍රියාත්මක වන දින සිට සහ ඉන්පසු. (මෙහි
මින් මතු ‘සංගමය' යනුවෙන් සඳහන් කරනු ලබන) ජාත්‍යන්තර
ස්වේච්ඡා සේවක මිත්‍ර සංගමයේ දැනට සිටින තැනැත්තන් හෝ
මෙයින් සංස්ථාපනය කරනු ලබන සංස්ථාවට මින් මතු ඇතුළත්
කරනු ලබන සාමාජිකයන් ජාත්‍යන්තර ස්වේච්ඡා සේවක මිත්‍ර
සංගමය යන නාමය සහ අභිධානය යටතේ අවිච්ඡින්න පැවැත්මක්
ඇති (මෙහි මින් මතු ‘සංස්ථාව’ යනුවෙන් සඳහන් කරනු ලබන)
සංස්ථාවක් වන අතර, පොදු මුද්‍රාවක් තබා ගැනීමට ද, එය
භාවිත කිරීමට ද, ස්වකීය අභිමතය පරිදි එය වෙනස් කිරීමට ද
සම්පූර්ණ බලය හා අධිකාරය ඒ සංස්ථාවට ඇත්තේ ය. තවද,
එකී සංස්ථාව නාමයෙන් ඒ සංස්ථාව විසින් ද, එයට විරුද්ධව
ද සියලු අධිකරණවල දී නඩු පැවරීම හා පවරනු ලැබීම කළ
හැකි ය.

3. සංස්ථාව සංස්ථාගත කරනු ලබන්නේ පහත සඳහන්
පොදු පරමාර්ථ සඳහා බව මෙයින් ප්‍රකාශ කරනු ලැබේ :—
(අ) ස්වේච්ඡා සේවකයන් අතර සේවය පිළිබඳ හැඟීම පෝෂ්‍ය
කිරීම ;

(ආ) වෙනත් ජාතීන්වලට අයත් ස්වේච්ඡා සේවකයන් අතර
මිත්‍ර සබඳතා පැවැත්වීම මගින් ස්වේච්ඡා සේවකයන්ගේ
ශක්තිය සහ අවබෝධය වඩාත් දිරිමත් කිරීම ;
(ඇ) විවිධ මට්ටමින් ස්වේච්ඡා සේවකයන් අතර සහයෝගය
වර්ධනය කිරීම;

(ඈ) ස්වේච්ඡානු භාවයේ අනන්‍යතාව ආරක්ෂා කිරීම සඳහා
තීරණ ගැනීම සහ ක්‍රියාත්මක කිරීම ; සහ
(ඉ) සමාජ-ආර්ථික සහ පාරිසරික ගැටලු නිසා පීඩාවට
පත්වන අයට උදවු කිරීම.

4. බැංකු ගිණුම් ආරම්භ කිරීම, පවත්වා ගෙන යාම සහ
වැසීම, ඇප ඇතිව හෝ නැතිව මුදල් ණයට ගැනීම හෝ ලබා
ගැනීම, ශ්‍රී ලංකාව තුළ හෝ ඉන් පිටත සිටින පුද්ගලයන්ගෙන්
ප්‍රදාන සහ පරිත්‍යාග භාර ගැනීම හෝ එකතු කිරීම, ස්වකීය
අරමුදල් ආයෝජනය කිරීම, සංස්ථාවේ පරමාර්ථ ඉටු කර ගෙන
යාම සඳහා අවශ්‍ය නිලධරයන් සහ සේවකයන් සේවයට බඳවා
ගැනීම, සේවයේ යෙදවීම සහ සේවයෙන් පහ කිරීම ඇතුළුව
සංස්ථාවේ පරමාර්ථ සියල්ලම හෝ ඉන් කිසිවක් ඉෂ්ට කිරීම
හෝ ක්‍රියාත්මක කිරීම සඳහා අවශ්‍ය හෝ යෝග්‍ය සියලු ක්‍රියා,
කාරණා සහ දේවල් මේ පනතේ හෝ වෙනත් යම් ලිඛිත නීතියක
විධිවිධානවලට යටත්ව සිදු කිරීමේ, ඉටු කිරීමේ සහ ක්‍රියාත්මක
කිරීමේ බලය සංස්ථාවට ඇත්තේ ය.

5. (1) සංස්ථාවේ කටයුතු සභාපති, ලේකම්, භාණ්ඩාගාරික
සහ සංස්ථාවේ තත් කාලයේ බල පවත්නා රීතිවලට අනුකූලව
සභාපති විසින් නම් කරනු ලබන දෙදෙනකුට නොඅඩු
සාමාජිකයන් සංඛ්‍යාවකගෙන් සමන්විත වූ කළමනාකාර කමිටුවක්
විසින්, සංස්ථාවේ තත් කාලයේ බල පවත්නා රීතිවලට අනුකූලව
කළමනාකරණය කරනු ලැබිය යුතු ය.

(2) සංස්ථාවේ ප්‍රථම කළමනාකාර කමිටුව මේ පනත
ක්‍රියාත්මක වීම ආරම්භවන දිනයට පෙරාතුව ම වූ දිනයේ දී
සංගමයේ කළමනාකාර කමිටුවේ සාමාජිකත්වය දැරුවා වූ
තැනැත්තන්ගෙන් සමන්විත විය යුතු ය.

6. (1) සංස්ථාව විසින් කලින් කල යම් මහා සභා
රැස්වීමක දී ඊට පැමිණ ඡන්දය දෙන සාමාජිකයන්ගෙන් තුනෙන්
දෙකකට නොඅඩු ඡන්දයෙන්, පහත දැක්වෙන සියලු කාරණා
හෝ ඉන් කිසිවක් සඳහා මේ පනතේ හෝ වෙනත් යම් ලිඛිත
නීතියක විධිවිධානවලට අනනුකූල නොවන රීති සෑදීම නිත්‍යනුකූල
වන්නේ ය :-

(අ) සාමාජිකයන් වර්ග කිරීම, එක් එක් පන්තියට අයත්
සාමාජිකයන් විසින් ගෙවිය යුතු සාමාජික ගාස්තු,
ඔවුන් ඇතුළත් කර ගැනීම, අස් කිරීම, නෙරපීම හෝ
ඉල්ලා අස්වීම ;

(ආ) කළමනාකරණ මණ්ඩලයේ සාමාජිකයන් හා ධුර
දරන්නන් තෝරා පත් කර ගැනීම, මණ්ඩලයේ
සාමාජිකයන් සාමාජිකත්වයෙන් හෝ ධුරයෙන් ඉල්ලා
අස්වීම හෝ සාමාජිකත්වය හෝ ධුරය අත් හැරීම
හෝ සාමාජිකත්වයෙන් හෝ ධුරයෙන් ඉවත් කිරීම
සහ කළමනාකරණ මණ්ඩලයේ සාමාජිකයන්ගේ බලතල,
කාර්යය සහ චර්යාව සහ සංස්ථාවේ විවිධ නිලධරයන්,
අනුයෝජිතයන් සහ සේවකයන් සේවයට පත් කිරීම,
ඔවුන්ගේ බලතල, කාර්ය, කර්තව්‍ය සහ චර්යාව ;

(ඇ) කළමනාකරණ මණ්ඩලයේ සහ සංස්ථාවේ රැස්වීම්වල
දී පිළිපැදිය යුතු කාර්ය පටිපාටිය, එම රැස්වීම් කැදවීම
සහ පැවැත්වීම, පුරප්පාඩු පිරවීම, එම රැස්වීම් පිළිබඳ
දැන්වීම් සහ ඒවායේ න්‍යාය පත්‍ර, ඒ රැස්වීම්වල
ගණපූරණය සහ ඒ රැස්වීම්වල දී සාකච්ඡා කළ යුතු
කාරණා ;

(ඈ) කළමනාකරණ මණ්ඩලයේ සහ සංස්ථාවේ.
සාමාජිකත්වය සඳහා සුදුසුකම් සහ නුසුදුසුකම් ;

(ඉ) සංස්ථාවේ දේපළ පරිපාලනය කිරීම හා කළමනාකරණය
කිරීම ; සහ

(ඊ) සාමාන්‍යයෙන් සංස්ථාවේ කටයුතු කළමනාකරණය කිරීම
සහ එහි පරමාර්ථ මුදුන්පත් කර ගැනීම සහ සංස්ථාව
විසුරුවා හැරීම සඳහා.

(2) (1) වන උපවගන්තිය යටතේ රීතියක් සාදනු ලැබූ
ආකාරයටම සංස්ථාව විසින් සාදනු ලැබූ යම් රීතියක් සංශෝධනය
කිරීම, වෙනස් කිරීම හෝ අවලංගු කිරීම කරනු ලැබිය හැකි ය.

(3) මේ පනත ක්‍රියාත්මක වීම ආරම්භවන දිනයට පෙරාතුව ම
වූ දිනයේ දී සංගමයේ බල පැවැත්වූ රීති, මේ පනතේ හෝ
වෙනත් යම් ලිඛිත නීතියක විධිවිධානවලට අනනුකූල නොවන
තාක් දුරට, මේ වගන්තිය යටතේ සාදනු ලැබූ සංස්ථාවේ රීති
ලෙස සලකනු ලැබිය යුතු ය.

(4) සංස්ථාවේ සාමාජිකයන් සංස්ථාවේ රීතිවලට යටත් විය
යුතු ය.

7. (1) සංස්ථාවට එහිම අරමුදලක් තිබිය යුතු අතර,
තෙස්තමේන්තු නියාදන, පැවරීම්, පරිත්‍යාග, දායක මුදල් හෝ
ගාස්තු වශයෙන් සංස්ථාව විසින් භාරගනු ලබන සියලුම මුදල්
මණ්ඩලය විසින් තීරණය කරනු ලබන පරිදි එක් බැංකුවක හෝ
බැංකු වැඩි ගණනක සංස්ථාවේ බැරට තැන්පත් කරනු ලැබිය
යුතු ය.

(2) මේ පනත යටතේ ස්වකීය බලතල, කාර්ය සහ කර්තව්‍ය
ක්‍රියාත්මක කිරීමේ දී සහ ඉටු කිරීමේ දී සංස්ථාව විසින් දරන
ලද වියදම් පියවීමට අවශ්‍ය සියලු මුදල්, අරමුදලින් ගෙවනු
ලැබිය යුතු ය.

(3) සංස්ථාවේ මුදල් මෙහි දක්වා ඇති පරිදි සංස්ථාවේ
පරමාර්ථ ප්‍රවර්ධනය කිරීම උදෙසා පමණක් යොදවනු ලැබිය
යුතු අතර, ලාභාංශයක්, ප්‍රසාද දීමනාවක් හෝ අන් කවර හෝ
ලාහයක් වශයෙන් සංස්ථාවේ මුදල් සහ දේපළවලින් කිසිම
කොටසක් සංස්ථාවේ සාමාජිකයන්ට කෙළින්ම හෝ
අන්‍යාකාරයෙන් ගෙවීම හෝ පැවරීම කරනු නොලැබිය යුතු ය.

8. (1) සංස්ථාවේ සියලුම ආදායම හා වියදම පිළිබඳ ගිණුම් සහ
ගිණුම් නිසි අයුරින් තබා ගැනීමට කළමනාකරණ මණ්ඩලය
පියවර ගත යුතු ය.

(2) කළමනාකරණ මණ්ඩලය විසින් පත් කරන ලද
විගණකවරයකු හෝ විගණකවරයන් විසින්, යටත් පිරිසෙයින්
වර්ෂයකට එක් වරක් හෝ සංස්ථාවේ ගිණුම් පරීක්ෂා කොට
විගණනය කළ යුතු අතර, ආදායම් සහ වියදම් ගිණුමෙහි සහ
ශේෂ පත්‍රයෙහි නිරවද්‍යතාව ඔවුන් විසින් සහතික කළ යුතු ය.

9. මේ පනත ක්‍රියාත්මක වීම ආරම්භ වන දිනයට
පෙරාතුව ම වූ දිනයෙහි සංගමයේ පැවති සියලු ණය සහ බැරකම්
සංස්ථාව විසින් ගෙවා නිදහස් කළ යුතු අතර, එදිනට සංගමයට
ගෙවිය යුතු සියලු ණය, සාමාජික මුදල් සහ දායක මුදල් මේ
පනතේ කාර්යය සඳහා සංස්ථාවට ගෙවනු ලැබිය යුතු ය.

10. යම් මිලට ගැනීමක්, ප්‍රදානයක්, ත්‍යාගයක්, තෙස්තමේන්තු
නීයාදනයක් මගින් හෝ අන්‍යාකාරයකින් සංස්ථාව වෙත සතු
වන යම් චංචල හෝ නිශ්චල දේපළක් අත්කර ගැනීමට සහ
දැරීමට නීතියෙහි ලා සංස්ථාවට බලය හා හැකියාව ඇති අතර,
එවැනි සියලු දේපළ සංස්ථාවේ තත් කාලයේ බලපවත්නා රීතිවලට
යටත්ව ඒ දේපළ විකිණීමේ, උකස් කිරීමේ, බදු දීමේ, හුවමාරු
කිරීමේ හෝ ඒ දේපළ අන්‍යාකාරයකින් බැහැර කිරීමේ හෝ
යටත් කිරීමේ පූර්ණ බලය ඇතිව, මේ පනතේ කාර්ය සඳහා
සංස්ථාව විසින් ඒ සියලු දේපළ දැරිය යුතු ය.

11. සභාපති සහ ලේකම්වරයා ඉදිරිපිට දී හැර, සංස්ථාවේ
මුද්‍රාව කවර හෝ සාධන පත්‍රයකට නොතැබිය යුතු අතර, තමන්
පැමිණ සිටි බවට ලකුණක් වශයෙන් ඔවුන් විසින් ඒ සාධන
පත්‍රයෙහි තම නම් අත්සන් කළ යුතු ය. තව ද, එම අත්සන්
කිරීම සාක්ෂිකරුවකු වශයෙන් යම් තැනැත්තකු විසින් කරනු
ලැබූ අත්සන් කිරීමකට බාහිරව විය යුතු ය.

12. සංස්ථාවේ කිසිම සාමාජිකයෙක්, සංස්ථාවේ ණය සහ
බැරකම් නිදහස් කිරීමේ කාර්යය සඳහා හෝ වෙනත් යම් කාර්යයක්
සඳහා, ඔහුගෙන් සංස්ථාවට අය විය යුතු සාමාජික මුදල් ප්‍රමාණය
ඉක්මවන යම් දායක මුදලක් ගෙවීමට යටත් නොවන්නේ ය.

13. සංස්ථාව විසුරුවා හැරීමේ දී, එහි සියලු ණය සහ
බැරකම් පියවීමෙන් පසු කවර හෝ දේපළක් ඉතිරි වුවහොත්, ඒ
දේපළ සංස්ථාවේ සාමාජිකයන් අතර බෙදනු නොලැබිය යුතු
අතර, සංස්ථාවේ පරමාර්ථවලට සමාන පරමාර්ථ ඇත්තා වූ ද
ස්වකීය රීති අනුව යම් ආදායමක් හෝ දේපළක් ස්වකීය
සාමාජිකයන් අතර බෙදීම තහනම් කර ඇත්තා වූ ද වෙනත් යම්
ආයතනයකට හෝ ආයතනවලට ඒ දේපළ දීම හෝ පැවරීම
කරනු ලැබිය යුතුය.

14. මේ පනතේ සඳහන් තැනැත්තන්ගේ සහ ඔවුන් මගින්,
ඔවුන්ගෙන් සහ ඔවුන් යටතේ‍ හිමිකම් පාන්නවුන්ගේ
අයිතිවාසිකම්වලට හැර, ජනරජයේ හෝ රාජ්‍ය මණ්ඩලයක
හෝ වෙනත් යම් තැනැත්තන්ගේ
අයිතිවාසිකම්වලට මේ පනතෙහි ඇතුළත් කිසිවකින් හානියක්
හෝ බලපෑමක් නොවිය යුතු ය.

15. මේ පනතේ සිංහල සහ දෙමළ භාෂා පාඨ අතර යම්
අනනුකූලතාවක් ඇති වුවහොත් එවිට සිංහල භාෂා පාඨය බල
පැවැත්විය යුතු ය.